Europarlamentaarikko Paavo Väyrynen vaatii aluepolitiikan vallan palauttamista kansalle. Hänen mukaansa maassa on vallalla ennennäkemätön alueellinen keskittäminen. Hän kutsuu aluekehitystä nollasummapeliksi, jonka häviäjiä maaseutu ja pienet kaupungit nyt ovat.

Rane Aunimo

Keskittämispolitiikasta kärsivät kaikki suomalaiset, väittää keskustan kunniapuheenjohtaja, jolla on myös oma Kansalaispuolueensa.

— Keskittämiselle esitetään kansantaloudellisia perusteita, mutta tosiasiassa se aiheuttaa vahinkoa. Suomi on harvaan asuttu maa, jonka talous perustuu rikkaisiin uusiutuviin luonnonvaroihin ja siihen, että myös koko maan henkiset voimavarat voidaan käyttää kansakunnan hyödyksi.

— Jo nyt suhteettoman suuri osa suomalaisista asuu pääkaupunkiseudulla ja parissa muussa suuressa kaupungissa. Keskittämispolitiikka hyödyttää vain kasvukeskusten rakennusliikkeitä ja muuta yritystoimintaa.

Väyrysen mukaan suurissa kaupungeissa asuvat kärsivät korkeista elinkustannuksista, kehnoista palveluista ja elinympäristön heikkenemisestä. Koko maan veronmaksajat joutuvat puolestaan tukemaan keskittymistä muun muassa kasvavan asumistuen muodossa.

— Maakunnissa palvelut heikkenevät. Asuntojen ja kiinteistöjen hinnat alenevat ja ihmiset köyhtyvät. Muuttoliikkeen myötä vauraus keskittyy suurimpiin kaupunkeihin.

Väyrynen sanoo, että kaikki suuret puolueet kannattavat hänen kuvaamaansa kehitystä, myös keskusta.

Veteraanipoliitikko esittää, että suurkaupunkialueet tulee panna osallistumaan keskittämispolitiikan kustannusten kattamiseen. Näin ei siis Väyrysen mielestä nyt tapahdu.

— Niiden on rahoitettava itse paikallisliikenteen investointinsa, eikä niiden kasvua pidä tukea myöskään suhteettoman kalliilla väyläinvestoinneilla. Asumistuen kustannukset tulee siirtää kuntien maksettavaksi, jolloin kuntatalouteen voidaan tehdä vastaava muu kevennys.

Väyrynen kirjoitti aiheesta blogissaan.